SVEČANI USKRSNI KONCERT U BANJOJ LUCI
2019-04-27
U subotu, 27. travnja 2019. održati će se Svečani uskrsni koncert u župnoj crkvi Pohoda Blažene Djevice Marije u Banja Luci s početkom u 18.30 sati. Na koncertu će nastupiti zagrebački glazbenici: Arijana Gigliani Philipp, sopran, Lara Silvestri Valdevit, violina i Edmund Andler Borić, orgulje. Na programu su djela velikana klasične glazbe Handela, Mascagnija, Mozarta, Bacha i drugih.
Program su organizirali Napretkova podružnica u Banjoj Luci u suradnji s Napretkovim kulturnim centrom iz Zagreba pod pokroviteljstvom Središnje Uprave HKD –a Napredak iz Sarajeva.
Povodom Svečanog uskrsnog koncerta, HKD Napredak i Planinarsko društvo Napredak-Stjepan Planić iz Zagreba, za svoje članove i prijatelje organiziraju jednodnevni izlet u Banja Luku. Tom prigodom posjetit će samostane Svete Obitelji u Aleksandrovcu kao i Trapistički samostan Marija Zvijezda u Banjoj Luci. Planiran je i obilazak utvrde Kastel u Banjoj Luci, a na kraju i posjet župnoj crkvi Pohoda Blažene Djevice Marije u Banjoj Luci u kojoj će biti izveden koncert.
Svi koji su zainteresirani za ovaj izlet, sve informacije mogu dobiti u prostorima Napretkovog kulturnog centra u Zagrebu, Bogovićeva 1 ili putem telefona 01 48 13 156 i 095 519 41 89, a najkasnije do srijede, 24. travnja 2019.
Info materijali:
– Plakat
HKDN

DAN ŠKOLE - OPĆA GIMNAZIJA KŠC BANJA LUKA
2019-05-10

SPOMEN BL. IVANA MERZA, PRIZNAVAOCA
2019-05-10
U petak, 10. svibnja, spomen bl. Ivana Merza, priznavaoca. Svečana misa u 10 sati, a predvodit će je naš biskup Franjo sa svećenicima.

GODIŠNJICI STRADANJA VLČ. FILIPA LUKENDE I S. CECILIJE GRGIĆ
2019-05-12
Iduća je nedjelja (12. svibnja) četvrta uskrsna – Nedjelja Dobrog Pastira i Svjetski dan molitve za svećenička i redovnička zvanja. – U Presnačama će naš biskup Franjo predvoditi sv. misu o godišnjici stradanja župnika vlč. Filipa Lukende i s. Cecilije Grgić.

GODIŠNJICA SMRTI BISKUPA ALFREDA PICHLERA
2019-05-17
U petak, 17. svibnja, je godišnjica smrti biskupa Alfreda Pichlera, posljednjeg pokojnog biskupa naše biskupije. Sjetit ćemo ga se u svojim molitvama.

KONCERT U KATEDRALI - ZBOR ŽUPE SV. MIHOVILA IZ OMIŠA
2019-05-18
U subotu, 18. svibnja, održat će u katedrali u 18.30 sati Zbor župe sv. Mihovila iz Omiša koncert.

PROSLAVA PATRONA ŽUPE BANJA LUKA
2019-05-31
U petak, 31. svibnja, blagdan je Pohoda Bl. Djevice Marije. U utorak i srijedu bit će u župnoj crkvi trodnevnica s početkom u 18, a u četvrtak u 10:30 sati (vidi plakat). – U katedrali ćemo u srijedu s večernjom misom završiti svibanjsku pobožnost.

125 GODINA ŽIVOTA I DJELOVANJA KLANJATELJICA KRVI KRISTOVE U BIHAĆU
2019-06-07 - 2019-06-08
Svečano obilježavanje
125 godina života i djelovanja
Klanjateljica Krvi Kristove
u Bihaću
petak, 7. lipnja 2019.
20:00 sati • Izložba fotografija i dokumenata u Gradskoj Galeriji, Bosanska 15
subota, 8. lipnja 2019.
11:00 sati • Sveta Misa u crkvi Svetog Ante Padovanskog
12:30 sati • Svečana akademija u dvorani Muzeja Prvog zasjedanja AVNOJ-a
Info materijali:
– Plakat (PDF)

SUSRET MINISTRANATA BANJOLUČKE BISKUPIJE
2019-06-08
U subotu, 8. lipnja, u katedrali će u 11 sati sv. misu slaviti ministranti naše biskupije.

SUSRET MOLITVENIH (KARIZMATSKIH) ZAJEDNICA IZ BIH I HRVATSKE
2019-06-08
U subotu, 8. lipnja, u župnoj crkvi u Trapistima od 11 sati pa do navečer je susret molitvenih (karizmatskih) zajednica iz BiH i Hrvatske. U 18 sati biskup će Franjo predvoditi sv. misu, a poslije mise bit će procesija oko crkve sa slikom „Gospe svih naroda“.

PROSLAVA PATRONA SV. ANTE PADOVANSKOG NA PETRIĆEVCU
2019-06-13
Župa Petrićeva će i ove godine svečano proslaviti svog nebeskog zaštitnika Sv. Antu Padovanskog 13. lipnja. Za proslavu patrona župe vjernici će se pripremati trodnevnicom. Raspored Svetih Misa kroz trodnevnicu:
– Ponedjeljak, 10. lipnja 2019.: Sveta Misa u 18.oo sati, predslavi fra Domagoj Šimić
– Utorak, 11. lipnja 2019.: Sv. Misa u 18.oo sati, predslavi fra Dujo Ljevar
– Srijeda, 12. lipnja 2019.: Sveta Misa u 18.oo sati, predslavi o. Zvonko Topić
Na sam dan Sv. Ante 13. lipnja bit će slavljene četiri svete mise, u 7.30, 9.00, 10.30 i 18.00 sati.
– Rana Sv. Misa u 7.30 sati, predslavi fra Domagoj Šimić
– Jutarnja Sv. Misa u 9.oo sati, predslavi fra Ivo Orlovac
– Pučka Sv. Misa u 10.30 sati, predslavi mons. dr. Franjo Komarica, banjolučki biskup
– Večernja Sv. Misa u 18.oo sati, predslavi fra Dominko Batinić
Info materijali:
– Plakat (PDF)

SV. VID MUČENIK - ZAŠTITNIK ŽUPE BARLOVCI
2019-06-15
U subotu, 15. lipnja, sv. Vid mučenik – zaštitnik župe Barlovci. Njihova će župa toga dana obilježiti 140 godina svog osnutka. Sv. misu u 11 sati predvodit će biskup Franjo. – Te subote završit ćemo i Ljetni kvatreni tjedan.

KONFERENCIJA ZA MEDIJE POVODU OBILJEŽAVANJA 150. OBLJETNICE TRAPISTIČKOG SAMOSTANA „MARIJA ZVIJEZDA“
2019-06-21
Vrlo poštovane i vrlo poštovani Medijski Djelatnici,
U povodu svečanosti obilježavanja 150. obljetnice trapističkog samostana (opatije) „Marija Zvijezda“ u Banjoj Luci pozivamo Vas na konferenciju za medije koja će se održati u petak, 21. 06. 2019. u 10:00 sati u prostorijama samostana „Marija Zvijezda“, u Banjoj Luci, u ulici Slatinska br. 1.
Molim Vas, da ovu konferenciju, kao što ste to nebrojeno puta do sada slične konferencije – vrlo korektno i odgovorno pratili preko svojih medija – popratite i ovoga puta. Unaprijed Vam od srca zahvaljujem.

150. OBLJETNICE TRAPISTIČKOG OPATIJE „MARIJA ZVIJEZDA“
2019-06-21 - 2019-06-22
Čast nam je pozvati Vas na središnje svečanosti obilježavanja 150. obljetnice trapističkog samostana (opatije) „Marija Zvijezda“ u Banjoj Luci 21. i 22.6.2019.
PROGRAM
21. LIPNJA (PETAK):
15:30 Okupljanje
– Župa (samostan) „Marija Zvijezda“, Slatinska 1
16:00 POČETAK SVEČANOSTI (dvorana ispod crkve)
– Glazbena točka
– Pozdravi
– Glazbena točka
– Kratak povijesni prikaz samostana (opatije)
– Glazbena točka
– Otvaranje prigodne izložbe
18:00 Koncelebrirano misno slavlje (crkva)
– glavni celebrant Vinko kard. Puljić, vrhbosanski nadbiskup i metropolit
19:00 Pohod (iz crkve) samostanskom groblju:
– Molitva za sve pokojne članove opatije (samostana)
– Otkrivanje spomen-ploče svim članovima opatije (samostana)
19:30 Duhovni koncert (crkva)
22. LIPNJA (SUBOTA):
10:00 Svečano koncelebrirano misno slavlje za domaće i hodočasnike (crkva) – (16. obljetnica apostolskog pohoda sv. pape Ivana Pavla II. i proglašenje blaženim Ivana Merza) – glavni celebrant Franjo, biskup banjolučki
– Zajedničko druženje u krugu crkve i samostana

PROSLAVA SVETKOVINE ROĐENJA SV. IVANA KRSTITELJA U TRAPISTIMA
2019-06-24
U ponedjeljak, 24. lipnja 2019. godine je svetkovina Rođenja sv. Ivana Krstitelja. Svete Mise u Trapistima su u 8.oo sati, 10.30 sati i 18.oo sati.

PATRON ŽUPE MOTIKE - SVETKOVINA SV. PETRA I PAVLA
2019-06-29
U subotu, 29. lipnja 2019. godine slavimo svetkovinu sv. apostola Petra i Pavla. Svetkovina je patron u župi Motike.

PATRON ŽUPE ŠIMIĆI - SVETKOVINA SV. PETRA I PAVLA
2019-06-29
U subotu, 29. lipnja 2019. godine slavimo svetkovinu sv. apostola Petra i Pavla. Svetkovina je patron u župi Šimići.

76. GODINA OD UBOJSTVA SVEĆENIKA ANTE DUJLOVIĆA
2019-07-11
U četvrtak, 11. srpnja, navršit će se 76. godina od ubojstva svećenika Ante Dujlovića. Rođen je u Ivanjskoj, a bio je župnik u nekadašnjoj župi Gumjeri, koja se nalazi na desnoj obali Vrbasa nizvodno od Klašnica. U Poljskoj je već okončan biskupijski postupak za proglašenje blaženim. – U katedrali, u kapelici bl. Ivana Merza, možete pogledati malu izložbu o svećeniku Anti Dujloviću. – Sv. misa u četvrtak bit će u Gumjeri u 18 sati.

KULTURNO - VJERSKA MANIFESTACIJA „DANI SVETOG ILIJE PROROKA 2019“ U BOSANSKOM GRAHOVU
2019-07-13 - 2019-07-20
U povodu blagdana sv. Ilije proroka, zaštitinika župe Bos. Grahovo, i ove se godine održava kulturno-vjerska manifestacija „Dani sv. Ilije proroka“ od 13. do 20. srpnja. Organizatori manifestacije su: Udruga za očuvanje povijesne i kulturne baštine „Don Juraj Gospodnetić“ Bos. Grahovo, Udruga za očuvanje povijesne i kulturne baštine Hrvata Bosanskog Grahova„Dinara-Ponare“ i Župa sv. Ilije proroka Bos. Grahovo.
Manifestacija je ove godine po prvi put pod visokim pokroviteljstvom Hrvatskog narodnog sabora BiH (HNS BIH).
Program proslave:
Subota, 13. 7. 2019.
– 11:00 – III. MEĐUNARODNI PLJOČKARSKI TURNIR „SV. ILIJA 2019 “ B. GRAHOVO „ALPE ADRIA CUP“
(dvorište župne crkve sv.Ilije proroka u Obljaju)
Srijeda, 17. 7. 2019.
– 14:00 – SVETA MISA
(župna crkva sv.Ilije proroka u Obljaju)
– 15:00 – XVIII. POZIVNI MALONOGOMETNI TURNIR „SVETI ILIJA“
(igralište O.Š. “Grahovo“)

Četvrtak, 18. 7. 2019.
– 18.00 – SVETA MISA i EUHARISTIJSKO KLANJANJE
(župna crkva sv. Ilije proroka u Obljaju)
Petak, 19. 7. 2019.
– 15:00 – Okrugli stol na temu „Ljudi kao ključ razvoja lokalnog turizma“
(dvorana ZZZO HBŽ, Ispostava B. Grahovo )

– 18:00 – SVETA MISA
(kapela sv. Jeronima u selu Korita)

– 18:45 – MOLITVA PRED SPOMEN PLOČOM ZA POK. MANDU I MATU VULIĆA
(obiteljska kuća Vulić – Korita)

– 19.00 – OBILAZAK GRADILIŠTA HKC „KORITA“
– 19:30 – VIII. PJESNIČKO SIJELO U ČAST DON JURJA GOSPODNETIĆA
(Vidikovac – Korita )
Subota, 20. 7. 2019.
– 11:00 – SREDIŠNJE MISNO SLAVLJE NA BLAGDAN SV. ILIJE PROROKA, ZAŠTITNIKA ŽUPE BOS. GRAHOVO
(Svetu misu u župnoj crkvi sv.Ilije proroka u Obljaju predvodi mons. Miljenko Aničić, ravnatelj Caritasa Banjolučke biskupije, a pod misom pjeva VIS „Sv. Ana“ iz Livna)

– 12:30 – PRIGODNI KULTURNO- UMJETNIČKI PROGRAM
– 13:15 – OBJED ZA SVE PRISUTNE
– 14:00 – SPORTSKI PROGAM –TRADICIJSKI SPORTOVI
(POTEZANJE KONOPA, BACANJE KAMENA S RAMENA, SKOK U DALJ, SKAKAKANJE U VREĆAMA, BACANJE PLOČE)

SVETKOVINA SV. BONAVENTURE, ZAŠTITNIKA NAŠE BISKUPIJE
2019-07-15
U ponedjeljak, 15. srpnja, slavit ćemo svetkovinu sv. Bonaventure. Za ćemo se pripravljati trodnevnicom: u petak (12. srpnja), subotu i nedjelju. Prije sv. misā u 18 sati bit će prigoda za svetu ispovijed. – Na samu svetkovinu misa u katedrali bit će u 10 sati, predvodit će je vrhbosanski nadbiskup kardinal Vinko.

76. REDOVITO ZASJEDANJE BISKUPSKE KONFERENCIJE BIH
2019-07-16
U utorak i srijedu, 16. i 17. srpnja 2019. u prostorijama Biskupskog ordinarijata u Banjoj Luci, ulica Kralja Petra I. 80. bit će održano 76. redovito zasjedanje Biskupske konferencije Bosne i Hercegovine.
Zasjedanje će započeti u utorak, 16. srpnja u 9 sati pod predsjedanjem nadbiskupa metropolita vrhbosanskog kardinala Vinka Puljića, predsjednika BK BiH, a sudjelovat će svi članovi Biskupske konferencije BiH.
Na blagdan sv. Bonaventure, nebeskog zaštitnika banjolučke katedrale i biskupije u ponedjeljak, 15. srpnja u banjolučkoj katedrali sv. Bonaventure bit će Euharistijsko slavlje u 10 sati.
Prvog dana zasjedanja s biskupima će se susresti apostolski nuncij u Bosni i Hercegovini mons. Luigi Pezzuto. Na zasjedanju će također sudjelovat delegati Hrvatske i Slovenske biskupske konferencije mons. Milan Stipić. apostolski upravitelj Križevačke eparhije i mons. Stanislav Zore, nadbiskup ljubljanski i predsjednik Slovenske biskupske konferencije. Tijekom svoga zasjedanja biskupi će se, između ostaloga, osvrnuti na provedbu zaključaka s prošloga zasjedanja te saslušati godišnje izvješće o djelovanju Caritasa BiH. Posebnu pozornost posvetit će pastoralu obitelji.
Na kraju zasjedanja u srijedu, 17. srpnja u 12 sati u prostorijama Biskupskog ordinarijata u Banjoj Luci bit će održana konferencija za novinstvo na kojoj će o tijeku zasjedanja govoriti kardinal Puljić i biskup domaćin mons. Franjo Komarica.

KONFERENCIJA ZA NOVINSTVO NA KRAJU 76. REDOVITOG ZASJEDANJA BISKUPSKE KONFERENCIJE BIH
2019-07-17
Na kraju 76. redovitog zasjedanja Biskupske konferencije Bosne i Hercegovine u srijedu, 17. srpnja 2019. u 12 sati u prostorijama Biskupskog ordinarijata u Banjoj Luci bit će održana konferencija za novinstvo na kojoj će o tijeku zasjedanja govoriti kardinal Vinko Puljić, nadbiskup metropolit vrhbosanski i biskup domaćin mons. Franjo Komarica.
Zasjedanje će započeti u utorak, 16. srpnja u 9 sati pod predsjedanjem nadbiskupa metropolita vrhbosanskog kardinala Vinka Puljića, predsjednika BK BiH, a sudjelovat će svi članovi Biskupske konferencije BiH.
Na blagdan sv. Bonaventure, nebeskog zaštitnika banjolučke katedrale i biskupije u ponedjeljak, 15. srpnja u banjolučkoj katedrali sv. Bonaventure bit će Euharistijsko slavlje u 10 sati.
Prvog dana zasjedanja s biskupima će se susresti apostolski nuncij u Bosni i Hercegovini mons. Luigi Pezzuto. Na zasjedanju će također sudjelovat delegati Hrvatske i Slovenske biskupske konferencije mons. Milan Stipić. apostolski upravitelj Križevačke eparhije i mons. Stanislav Zore, nadbiskup ljubljanski i predsjednik Slovenske biskupske konferencije. Tijekom svoga zasjedanja biskupi će se, između ostaloga, osvrnuti na provedbu zaključaka s prošloga zasjedanja te saslušati godišnje izvješće o djelovanju Caritasa BiH. Posebnu pozornost posvetit će pastoralu obitelji.

OKRUGLI STOL U BOS. GRAHOVU NA TEMU „LJUDI KAO KLJUČ RAZVOJA LOKALNOG TURIZMA“
2019-07-19
Na okruglom stolu govorit će poznati hrvatski fotograf Šime Strikoman
U sklopu kulturno-vjerske manifestacije „Dani sv. Ilije proroka“ koja se ovaj tjedan održava u Bos. Grahovu, u petak 19. srpnja bit će održan okrugli stol na temu „Ljudi kao ključ razvoja lokalnog turizma“. Okrugli stol će se održati u prostorijama grahovske ispostave Zavoda za zdravstvenu zaštitu i osiguranje (Kninski put bb) s početkom u 15 sati.
Cilj okruglog stola je ukazati na prirodne ljepote i resurse grahovskog kraja te na njegove brojne neiskorištene turističke potencijale, što posebice dolazi do izražaja zbog blizine jadranske obale, te potaknuti lokalnu zajednicu na ceću svijest o tome.
Nakon pozdrava i obraćanja domaćina, na okruglom stolu će govoriti predsjednica Udruženja građanki iz Grahova Danka Zelić (Mogućnosti i prilike razvoja turizma u Grahovu – trenutno stanje), ugledni marketinški i turistički stručnjak iz Šibenika Petar Gardijan (Grahovo-dinarska turistička destinacija), poznati televizijski i filmski snimatelj i fotograf iz Vodica Šime Strikoman (Tri brenda Šime Strikomana – Terra croatica, Festival žudija i Milenijska fotografija), a ravnatelj Muzeja grada Šibenika Željko Krnević će sa svojom suprugom Karmen nastupiti sa svojom motivacijskom pričom.
Nakon svih izlaganja bit će mogućnost rasprave.
Glasoviti hrvatski fotograf Šime Strikoman za ovu je zgodu, kao turistički suvenir, izradio slagalice (puzzle) s motivima svoje 635. i 636. milenijske fotografije koje je napravio prošle godine u Koritima i Grahovu u sklopu „Dana sv. Ilije“.
UDJG
Bos. Grahovo je 17. srpnja 2019.

DAN MOLITVENOG SJEĆANJA NA MUČENIKE I ŽRTVE BANJOLUČKE BISKUPIJE
2019-07-27
U subotu, 27. srpnja, župa Drvar obilježit će „Dan molitvenog sjećanja na mučenike i žrtve Banjolučke biskupije“: Križni put u 10 sati predvodit će banjolučki župnik Žarko V. Ošap; sv. misu u 11 sati Apostolski nuncij mons. Luigi Pezzuto, koji će u 12.30 blagosloviti početak izgradnje župnog pastoralnog centra u Drvaru.

DVA LJETNA KAMPA U GRAHOVU - DJEČJI I S TALIJANIMA
2019-07-27 - 2019-08-04
U Bos. Grahovu su u tijeku dva ljetna kampa koja su započela 27. srpnja i trajat će tjedan dana, do 4. kolovoza.
Organizatori međunarodnog radnog kampa s grupom od 20-ak mladih volontera iz Italije su Udruženje građanki Grahovo i Dobrovoljno vatrogasno društvo Korita iz Bos. Grahova. Talijanski volonteri iz okolice Trevisa će s mladima iz Grahova tjedan dana provesti u radnim akcijama i druženju, a iskorisit će priliku za posjet prirodnim ljepotama i povijesnim znamenitostima grahovskog kraja i Hercegbosanske županije (Šatorsko jezero, divlji konji na Kruzima, Muzej i galerija na Gorici).
Zahvaljujući kontaktima predstavnika talijanskog Caritasa u BiH i Župe sv. Ilije proroka Bos. Grahovo, ova skupina volontera sa sjevera Italije već petu godinu za redom dolazi u Bos. Grahovo gdje organiziraju višednevne radne kampove pomažući rad Dječjeg dnevnog centra „Gnijezdo“ ali i socijalno ugrožene pojedince. Od ove godine njihova suradnja se proširila i na DVD Korita kojemu su pomogli u kupnji i opremanju objekta u kojemu će biti sjedište DVD-a i vatrogasni dom.
U isto vrijeme Župa sv. Ilije proroka Bos. Grahovo po drugi put organizira ljetni kamp za djecu uzrasta osnovne škole koji će okupiti 20-ak djece iz Grahova, Drvara i Knina. Djeca će biti smještena u šatorskom naselju postavljenom za tu zgodu u dvorištu župne crkve u Obljaju, a program – kojeg će voditi animatori – bit će duhovnog, radnog i zabavno-rekreativnog karaktera.
Djeca će se također družiti i s gostima iz Italije s kojima će ići i na zajedničke izlete.
Župa Grahovo – DVD Korita

DRUGI OBITELJSKI DAN NA KUPRESU
2019-07-28
U organizaciji Vijeća za obitelj Biskupske konferencije Bosne i Hercegovine i uz suorganizaciju župe Svete Obitelji u Kupresu i Udruge Kupreški kosci, u nedjelju, 28. srpnja 2019. bit će održan II. Obiteljski dan u Kupresu koji će započeti Misom uočnicom u subotu, 27. srpnja u 18 sati u župnoj crkvi Svete Obitelji.
Prema riječima župnika u Kupresu don Tomislava Mlakića, ovim Obiteljskim danom želi se skrenuti pozornost na važnost obitelji i očuvanja kršćanskih i obiteljskih vrijednosti u društvu. Predsjednik Udruge Kupreško kosci gospodin Matko Ćurković ističe da se ovim danom „ želi prezentirati bogatu prirodnu i kulturnu baštinu Kupresa kao iznimne turističke destinacije, koju posljednjih godina otkrivaju mnogobrojne obitelji iz cijele Europe, kako tijekom zimskih mjeseci kad uživaju na skijaškim stazama, tako i tijekom ljeta kad ovaj kraj predstavlja iznimnu oazu za odmor. Nakon, zasigurno najvećeg skupa u povijesti slikovite kupreške visoravni u ljeto 2017., kad je oboren Guinnesov rekord, okupljanja najviše osoba istog imena na jednom mjestu – 2.325 Ivana, vjerujem da će Obiteljski dan ove godine okupiti tisuće katoličkih hrvatskih obitelji“, rekao je gospodin Ćurković.
Želja je organizatora da Kupres, gdje temperature tijekom ljeta znaju biti niže i desetak stupnjeva nego u južnim nižim krajevima, postane mjesto ljetnog okupljanja i susreta hrvatskih katoličkih obitelji bez obzira gdje žive, kako bi kroz zajedništvo pridonosili očuvanju katoličkog i hrvatskog identiteta.
U subotu, 27. srpnja na uočnicu Dana obitelji, Svetu misu predvodit će predsjednik Vijeća za obitelj BK BiH, mons. Marko Semren, pomoćni biskup banjolučki. Nakon Svete mise etno skupina Čuvarice iz Rame priređuju koncert u Hrvatskom domu u Kupresu.
U nedjelju, 28. srpnja u 11 sati središnje Misno slavlje, u zajedništvu s drugim biskupima iz Bosne i Hercegovine, predvodit će predsjednik Biskupske konferencije BiH kardinal Vinko Puljić, nadbiskup metropolit vrhbosanski.
Organizatori, u suradnji s raseljenim Kuprešacima i prijateljima ovog kraja, pripremaju cjelodnevni program, uz mnoštvo kulturnih i zabavnih sadržaja te pozivaju sve obitelji da ovaj ljetni dan provedu na kupreškoj visoravni.
Župnik Mlakić podsjeća da je Kupres, nakon organiziranja manifestacije „1000 Ivana“ postao vijest u najutjecajnijim svjetskim medijima, a glas o gostoljubivosti, otvorenosti, ljepoti podneblja i posebnostima ovog kraja stigao je i u najudaljenije dijelove svijeta. Ne sumnja da će ovaj poziv s kupreške visoravni naići na dobar odaziv i kako će zadnji vikend u srpnju biti veliko zborovanje katoličkih hrvatskih obitelji na kupreškoj visoravni.

SV. KRISTOFOR, ZAŠTITNIKA VOZAČA - MISIJSKA AKCIJA MIVA BIH
2019-07-28
Iduća je nedjelje 17. kroz godinu, posljednja u mjesecu srpnju. Te ćemo se nedjelje mi u katedrali uključiti u misijsku akciju MIVA BiH. Ona se organizira uz spomendan sv. Kristofora, zaštitnika vozača. – Uz redovitu milostinju prikupit ćemo priloge za pomoć u nabavci prijevoznih sredstava za misionare u svijetu. Nije bitno da dadnemo puno nego da se svatko i s malim darom uključi u pomaganje misija.

SPOMEN GOSPE OD ANĐELA U BARLOVCIMA
2019-08-02
U petak, 2. kolovoza, spomen Gospe od Anđela – u Barlovcima se slavi kao drugi patron župe. Misu će tamo u 11 sati predvoditi fra Ivo Pavić, župnik u Šurkovcu.

KOMEMORACIJA U KRNJEUŠI U POVODU 78. OBLJETNICE STRADANJA ŽUPNIKA KREŠIMIRA BARIŠIĆA I VIŠE OD 240 HRVATA KATOLIKA
2019-08-10
U subotu, 10. kolovoza 2019. u 11 sati u Krnjeuši kod Bos. Petrovca bit će održana komemoracija za ubijenog krnjeuškog župnika don Krešimira Barišića i više od 240 katolika iz te uništene župe koji su stradali početkom kolovoza 1941.
Svetu misu u povodu 78. obljetnice njihova stradanja predvodit će banjolučki biskup mons. Franjo Komarica u 11 sati na starom katoličkom groblju „Kod križa“, uz regionalni put Vrtoče-Krnjeuša.
Nakon Mise bit će polaganje vijenaca i paljenje svijeća te molitva za sve žrtve u župi Krnjeuša.
Od 2015. na groblju u Krnjeuši održavaju se komemoracije stradalom župniku Barišiću i njegovim vjernicima, a 2017. g. – u povodu 125. obljetnice osnutka župe Krnjeuša – na groblju je blagoslovljen molitveni prostor s oltarom i križem na kojem se nalazi spomen-ploča s imenima rodova stradalih u toj župi u kolovozu 1941.
Po izbijanju četničkog ustanka u zapadnoj Bosni i istočnoj Lici na udaru ustanika se našla i župa Krnjeuša, između Bihaća i Bosanskog Petrovca. Pogrom u Krnjeuši dogodio se 9. i 10. kolovoza 1941. kada je zapaljena cijela župa koju je činilo dvadesetak sela i zaselaka, uključujući župnu crkvu i kuću.
Točan broj ubijenih stanovnika Hrvata nikad se nije utvrđen. Istraživanjima se došlo do preliminarne brojke od 240 ubijenih nedužnih civilnih osoba hrvatske nacionalnosti, od toga 72 žene i 49 djece do 12 godina starosti. Brojka od 240 osoba – koja nije konačna – odnosi se na uži dio župe i ne obuhvaća predjele koji su najviše stradali: južni dio župe oko Kulen Vakufa i Vrtoča s pripadajućim selima. Također, brojka ne obuhvaća poginule domobrane.
Među ubijenima je i krnjeuški župnik don Krešimir Barišić, zajedno s trojicom mladih sjemeništaraca, pripravnika za svećeničko zvanje, koji su zvjerski mučeni, ubijeni i bačeni u goruću župnu crkvu. Župa Krnjeuša je u kolovozu 1941. u potpunosti uništena tako da danas nema nikakva vidljiva traga njezina postojanja, osim devastiranog groblja “Križ” koje je uređeno i ograđeno prošlih godina.
Sličnu sudbinu posvemašnjeg uništenja tada su doživjele i susjedne katoličke župe u Bosanskom Petrovcu, Drvaru i Bos. Grahovu, te Borićevac, Srb, Donji Lapac i Udbina u susjednoj Lici, dok su župe Ključ i Glamoč desetkovane. Po svršetku II. svjetskog rata većini preživjelih stanovnika tih župa tadašnje komunističke vlasti nisu dopustile povratak na rodna ognjišta, a njihova imovina je u međuvremenu dobila nove vlasnike.
Zbog navedenih zločina, na širokom području zapadne Bosne i istočne Like, tada je uništen svaki trag hrvatske i katoličke nazočnosti, od rijeke Sane do obronaka Velebita i od Glamočkog polja preko Krbave do Ličke Plješivice.
Župa Drvar

PATRON ŽUPE MARIJA ZVIJEZDA - TRAPISTI
2019-08-15
U četvrtak, 15. kolovoza, svetkovinu Uznesenja BDM na nebo ili Veliku Gospu.
U Trapistima je ta svetkovina patron župe te će se tamo slaviti dvije sv. mise: rana u 8.00 i pučka u 10.30. – Trodnevnica u Trapistima za Veliku Gospu je u ponedjeljak, utorak i srijedu s misama u 18 sati, a prije misa prigoda za ispovijed.
